የዓለም አቀፉ የፓናል ቡድን ምክረ ኃሳብ እየተተገበረ መሆኑን ሚኒስቴሩ ገለፀ
– ዓለም አቀፉ የፓናል ቡድን በኢትዮጵያ እየተገነባ ያለውን ታላቁ የኢትዮጵያ ህዳሴ ኤሌክትሪክ ኃይል ማመንጫ ግድብ በታችኞቹ የተፋሰስ ሐገራት ላይ የሚኖረውን አንድምታ የመጨረሻ ሪፖርቱን ይፋ አድርጓል፡፡ቡድኑ በሪፖርቱ ላይ ተያያዥነት ያላቸው እና ወደፊት በግንባታው ሂደት ይካተቱ የነበሩ ጉዳዮችንም በምክረ ኃሳብነት አስቀምጧል፡፡ሪፖርቱን ኢትዮጵያ እና ሱዳን በይፋ መቀበላቸውን አረጋግጠው የተሰጡትን ምክረ ኃሳቦች ለመተግበር በጋራ እየሰሩ ቢሆንም ግብጽ ግን ሪፖርቱን ስለመቀበሏም ሆነ ስላለመቀበሏ በግልጽ ያለችው ነገር ባይኖርም በጋራ ለመስራት ከቅርብ ጊዜ ወዲህ ፍላጎቷን በማሳየቷ ድርድር ተጀምሯል፡፡ዓለም አቀፉ የፓናል ቡድን ቢካተቱ ብሎ ያስቀመጣቸውን ምክረ ኃሳቦች አተገባበር እና ወደፊትም በምን መልኩ መስራት እንዳለበት ኃሳቦችን ለመለዋወጥ ያለመ ውይይት በውሃ፣ መስኖና ኢነርጂ ሚኒስቴር አዘጋጅነት ማክሰኞ ታህሣስ 15 ቀን 2006 ዓ.ም በአዲስ አበባ ተካሂዷል፡፡የውኃ፣ መስኖ እና ኢነርጂ ሚንስትር አቶ አለማየሁ ተገኑ  የዓባይ ጉዳይ የተለየ አቅጣጫ እንዲይዝ በማድረግ የግብጽ መገናኛ ብዙሃን የነበራቸው ሚና የጎላ መሆኑን አንስተዋል፡፡በሐገር ውስጥ የመገናኛ ብዙኃን በሰፊው መስራት አለብን ያሉት ሚኒስትሩ እስከ አሁን ሲሰራ የነበረው በክስተቶች ላይ ተመስርቶ በመሆኑ ይህንን ጉዳይ በመቀየር በትኩረት መስራት ይገባል ብለዋል፡፡በዓለም አቀፉ የፓናል ቡድን የተሰጡት ምክረኃሳቦች በግንባታው ደረጃ ሂደት ውስጥ ደረጃ በደረጃ የሚካሄዱ የነበሩ በመሆናቸው አዲስ እና የተለየ የሚባል ምክረኃሳብ እንደሌለውም ሚኒስትሩ ጠቁመዋል፡፡አቶ አለማየሁ እንዳሉት ለሰከንድም ቢሆን ሳይቋረጥ እየተሰራ ያለው ታላቁ የኢትዮጵያ ህዳሴ ኤሌክትሪክ ኃይል ማመንጫ ግድብ በማስቀጠል  ከግብጽ ጋር በመደራደር ምክረኃሳቡን በሶስትዮሽ ለመተግበር ጥረቱ እንደሚቀጥል ገልፀዋል፡፡ከዚህ ጎን ለጎን ደግሞ የከፍተኛ ትምህርት ተቋማት በጥናት ላይ የተመሰሩት ሥራዎችን በማከናወን ዓለም አቀፋዊ ይዘት እንዲኖራቸው በማድረግ በተለይ በአዲስ አበባ ዩኒቨርሲቲ የተጀመረው ሥራም ተጠናክሮ እንዲቀጥል በጋራ እንሰራለን ብለዋል፡፡በውይይቱ ላይ ዓለም አቀፉ የፓናል ቡድን ያስቀመጣቸውን ምክረ ሀሳቦች አተገባበር በተመለከተ ከውሃ፣ መስኖና ኢነርጂ  ሚኒስቴር አቶ ፈቅአህመድ ነጋሽ እንዳሉት በአብዛኛው በዓለም አቀፉ የፓናል ቡድን የተሰጡት ምክረ ሀሳቦች በኢትዮጵያ በኩል ተግባረዊ እየተደረጉ መሆናቸውን ገልጸዋል፡፡ይሁን እንጂ ምክረ ኃሳቦቹን በጋራ በሶስትዮሽ ለመተግበር ኢትዮጵያ እና ሱዳን  ፈቃደኝነታቸውን ቢያሳዩም ግብጽ ግን አሁንም ወደ ድርድር ከተመለሰች በኋላ ቅድመ ሁኔታዎችን በማስቀመጧ በጋራ ለመስራት አለመቻሉንም ተናግረዋል፡፡በቅርቡ በሶስቱ ሐገራት የውሃ፣ መስኖና ኢነርጂ ሚኒስትሮች ደረጃ የተካሄደው ውይይትም ምክረ ሀሳቦቹን በጋራ ለመተግበር በሚቋቋመው ኮሚቴ ስብጥር እና በኮሚቴው ተግባር እና ኃላፊነት ዙሪያ መስማማት ላይ በመደረሱ በቀጣይ ደግሞ በቀሪ ጉዳዮች ላይ ለመስማማት ቀነ ቀጠሮ መያዙንም አቶ ፈቅአህመድ ነጋሽ አስታውቀዋል፡፡የውጭ ጉዳይ ሚኒስቴር ቃል አቀባይ አምባሳር ዲና ሙፍቲ በበኩላቸው ከዚህ በፊት ግብጾች ዓባይን በተመለከተ በተለያዩ መንገዶች እና ስልቶች በመጓዝ ጥቅማቸውን ለማስጠበቅ መጣራቸውን በመግለጽ አሁን ግን ኢትዮጵያም ከግብጽ በኩል ያለውን ጫና ለመቋቋም ብቻ ሣይሆን ዓለም አቀፋዊ ተሰሚነትን መፍጠር በምትችልበት ደረጃ የምትሰራበት ወቅት መሆኑን አስታውቀዋል፡፡በውይይቱ ላይ ዓለም አቀፉ የፓናል ቡድን በቀጣይ ቢሰሩ ብሎ ካስቀመጣቸው ምክረ ሀሳቦች መካከል የሶስትዮሽ ትብብርን የሚፈልገው ሁለት ተጨማሪ ጥናትን በተለያዩ መስኮች ማካሄድ የሚለውንም ከዚህ በፊት ኢትዮጵያ አጥንታ ውጤቱን ይፋ ብታደርግም አሁንም በጋራ ለመስራት ዝግጁ መሆኗን ተገልጿል፡፡የሚደረጉት ተጨማሪ ጥናቶችም አንደኛው የውሃ ተፋሰስ የትንበያ ጥናት ሲሁን ሁለተኛው የአካባቢና የማህበራዊ ተጽዕኖ ጥናት መሆናቸውንም በውይይቱ ላይ ተጠቅሷል፡፡74 ቢሊዮን ሜትር ኪዩብ ውሃ በመያዝ 6 ሺህ ሜጋ ዋት የኤሌክትሪክ ኃይል የማመንጨት አቅም ያለው ታላቁ የኢትዮጵያ ህዳሴ ግድብ  1ሺ 780 ሜትር ርዝመትና 145 ሜትር ከፍታ አለው፡፡